**Comunicat de presă**

**DNSC recomandă autorităților și instituțiilor publice din România interzicerea** **descărcării, instalării și utilizării a aplicației TikTok pe dispozitivele de serviciu**

**București, 18.05.2023**

În ședința Consiliului Operativ de Securitate Cibernetică (COSC), din data de 17 mai 2023, s-au luat în discuție riscurile asociate descărcării, instalării și utilizării aplicației **TikTok pe sistemele informatice de serviciu din cadrul autorităților și instituțiilor publice din România.**

În acest context, Directoratul Național de Securitate Cibernetică (DNSC), în virtutea competențelor sale definite prin OUG 104/2021 art. 5 lit. b) pct. 4), **emite următoarele recomandări către conducătorii autorităților și instituțiilor publice din România**, cu privire la aplicația software TikTok, serviciul de rețele de socializare sociale TikTok sau orice aplicație sau serviciu succesor al TikTok, dezvoltat sau furnizat de ByteDance Limited sau de o entitate deținută de ByteDance Limited:

* **Identificarea descărcării, instalării și utilizării** TikTok pe sistemele informatice de serviciu ale instituției.
* **Eliminarea aplicației** TikTok deja instalate pe sistemele informatice de serviciu ale instituției.
* **Interzicerea** **descărcării, instalării și utilizării** TikTok pe sistemele informatice de serviciu ale instituției.
* **Excluderea oricăror proceduri, politici, clauze sau instrucțiuni interne** ce prevăd sau permit descărcarea, instalarea sau utilizarea TikTok pe sistemele informatice de serviciu.

**DNSC recomandă tuturor autorităților și instituțiilor publice** **din România implementarea imediată a tuturor măsurilor de mai sus, în vederea limitării riscurilor de securitate cibernetică cauzate de aplicația software TikTok.**

**Contact pentru presă: Mihai Rotariu |** **mihai.rotariu@dnsc.ro** **| 0740 066 866**